《宿东山》
清代·晓青

东山何幽深，草木抱奇秀。古柏动蛟螭，奔湍两崖吼。

敛履入茅丛，石崄步难骤。盘曲上青空，冷风满怀袖。

柴门望中开，篱疏犬忽逗。斯须逢一僧，貌古鹤怜瘦。

蓬檐就地形，刳竹通泉溜。落英走庭隅，池沫鱼吹绉。

磁盂饮菰糜，齿向冰潭漱。客欢主益恭，无乃过予厚。

主曰岂其然，予心如在疚。苟不恚粗疏，庶可寡其谬。

玄言互酬咨，妙理绝肤受。中夜溪鸟飞，天空月当牖。

作者简介：晓青，字确庵。主苏州华山方丈。有《高云堂集》。